Čierny Brod

Čierny Brod je obec na Slovensku v okrese Galanta.

Kultúra a zaujímavosti

Pamiatky 
 Rímskokatolícky Kostol narodenia Panny Márie v časti Heď, jednoloďová románska stavba s polygonálnym ukončením presbytéria, bez veže, z prvej štvrtiny 13. storočia. Stavba je postavená z typického románskeho tehlového muriva. Okolo roku 1550 bola zbúraná pôvodná apsida a nahradená polygonálnym gotickým presbytériom. V tomto období dostal kostol aj nové zaklenutie. V 17. storočí bol kostol v zlom technickom stave, v súvislosti so striedaním majiteľov počas reformácie. V roku 1752 bol obnovený v duchu baroka. V tomto období vybudovali pod kostolom krypty patriace rodinám Jezernických, Hediovcov a obci. V roku 1774 prestal slúžiť ako farský kostol, po tom čo vybudovali nový kostol v Mostovej. V roku 1915 vyhorel a následne v rokoch 1940-1943 bol pod dohľadom maďarských pamiatkarov rekonštruovaný do románskej podoby, keď boli odstránené bočné lode a boli prezentované románske murivá.
Interiér je plochostropý. Fasády z priznaného tehlového muriva sú tvorené polostĺpmi tvoriacimi pod korunnou rímsou oblúčkový vlys. Nad ním je v ploche muriva vyskladaný ďalší dekoratívny vlys zo strieškovo kladených tehál. Na južnej a západnej stene lode sú románske ústupkové portály. Pri kostole stojí otvorená drevená zvonica.

 Tzv. Turzovská kaplnka sv. Anny, jednoloďová ranobaroková stavba s pravouhlým ukončením presbytéria, bez veže, zo 17. storočia. Pôvodne tvorila súčasť zemianskeho sídla, dnes zaniknutého. Obnovou prešla v roku 1747. V roku 1763 ju poškodilo zemetrasenie, v roku 1778 bola obnovená z iniciatívy Františka Esterháziho. V roku 1780 dostala nové zariadenie, o dva roky bol k jej bočnej stene pripojený kamenný klasicistický kríž s korpusom. Fasády kaplnky sú členené polkruhovo ukončenými oknami s ranobarokovými osteniami s klenákmi a frontónovou rímsou. Kaplnka má valbovú strechu.

 Kaplnka sedembolestnej Panny Márie, jednoloďová baroková stavba s pravouhlým záverom, z roku 1753. Nachádza sa pri románskom kostole Narodenia Panny Márie. Fasády kaplnky sú členené elipsovo ukončenými oknami s profilovanými osteniami s klenákmi. Priečelie členené opornými piliermi má na strednú os umiestnený portál s profilovaným ostením a aliančným erbom pod volútovou rímsou. Priečelie je ukončené trojuholníkovým štítom s kovaným dvojkrížom. 

 Rímskokatolícky Kostol sv. Anny, jednoloďová historizujúca stavba s polygonálnym ukončením presbytéria a predstavanou vežou, z roku 1911. Interiér je zaklenutý krížovou klenbou. Zariadenie kostola pochádza z doby jeho vzniku. Nachádzajú sa tu nástenné maľby od maliara Bercsika. Súčasťou interiéru je voľný barokový obraz Panny Márie a sv. Joachima z druhej polovice 18. storočia. Fasády kostola sú členené  opornými piliermi a zdvojenými oknami ukončenými polkruhom so šambránami. Portál je neorománsky ústupkový, nad portálom je rozetové okno. Veža lemovaná opornými piliermi je ukončená korunnou rímsou s oblúčkovým vlysom a ihlancovou helmicou.

 Socha Piety, baroková socha na štvorbokom kamennom pilieri, z roku 1736. Nachádza sa pri Kostole narodenia Panny Márie.

Referencie

Iné projekty

Externé odkazy 
 
 Apsida.sk- profil románskeho kostola v časti Heď

 
Obce okresu Galanta